Добрина Баракова
Аз уча се любов да сричам

chitanka.info

Аз уча се любов да сричам —

от любовите предишни

останало е само

тъмното незнание.

Останало е само тъмното незнание —

любовите предишни

на тъмно раснаха

и черни бяха плодовете им.

Останало е само тъмното незнание —

изгребвам с тънките си длани

тъмнина бездънна,

изгребвам тъмнина —

да стигна светло

и там да пусна семенцето слабо.

И там да пусна семенцето слабо,

че всичките филизи в него

са раздвижени…

Изгребвам с тънките си длани

тъмнина бездънна —

и дъно няма,

дъно не достигам!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.